Kuvakaappaus Fatim Diarran Facebook-tililtä

Vihreä vaikuttaja Fatim Diarra Helsingistä käytti perjantaina sosiaalisessa mediassa ronskia kieltä syrjäseutujen ihmisistä.

Helsinkiläinen vihreä kaupunginvaltuutettu Fatim Diarra solvaa sosiaalisessa mediassa maaseudulla asuvia ihmisiä.

Sanatarkasti Diarra kirjoitti tänään perjantaina illalla Facebook-tilillään seuraavasti:

"Jos haluaa asua metsässä niin ole hyvä, mutta ihan turha odottaa samaa palvelutasoa ja metsässä on anketa, ainoa syy sinne on insesti ja se että kukaan ei kuule kun vaimo huutaa apua."

Keskustan lappilainen kansanedustaja Mikko Kärnä jakoi Twitter-tilillään Diarran Facebook-tekstistä otetun kuvakaappauksen.

"Siinäpä sitä sydämen sivistystä vihreiden tyyliin. Valtuutetulta meni kyllä pahasti penkin alle. Mitä sanoo Touko Aalto?", Kärnä tviittasi.

Fatim Diarra itse vetosi Kärnälle suunnatuissa vastaustviiteissään huonoon huumoriin ja pahoitteli jälkikäteen kommenttiaan.

Diarra sanoi MT:lle, että kommentti on ollut hänen henkilökohtaisella Facebook-tilillään, ei poliitikkosivulla.

"Kuvakaappauksessa on nostettu yksi kommenteista joita oli monia, ja kyseinen kommentti on ilkeä ja julma. Sen myönnän ja olen siitä tietenkin pahoillani."

Diarra kertoo myös viittaavansa mustan huumorin hengessä omiin lappilaisiin sukujuuriinsa.